VALKEALAN ILTATÄHTI RY:N OMAVALVONTAOHJELMAN

 SEURANTARAPORTTI

 1–4/2025

Perusteet

Hyvinvointialueiden ja useammassa kuin yhdessä palveluyksikössä palveluja antavien yksityisten sosiaali- ja terveydenhuollon palveluntuottajien pitää laatia toiminnastaan omavalvontaohjelma. Ohjelmassa määritetään tavat, joilla varmistetaan, että palvelut järjestetään ja toteutetaan sopimusten ja lainsäädännön mukaisesti. Omavalvontaohjelmaan kirjataan, miten palvelujen toteutumista, turvallisuutta ja laatua sekä yhdenvertaisuutta seurataan ja miten puutteellisuudet korjataan. Omavalvontaohjelman osana ovat laissa erikseen säädetyt omavalvontasuunnitelmat ja lääkehoitosuunnitelmat.

Omavalvontaohjelman toteutumista on seurattava palveluja saavilta asiakkailta, heidän omaisiltaan ja läheisiltään, sekä palveluyksikön henkilöstöltä säännöllisesti kerättävän palautteen perusteella.

Omavalvontaa koskeva raportti on julkaistava 4kk välein julkisessa tietoverkossa tai muulla julkisuutta edistävällä tavalla. Valkealan Iltatähti ry:n raportit julkaistaan yksiköitten ilmoitustauluilla sekä osoitteessa [www.valkealaniltatahti.fi](http://www.valkealaniltatahti.fi).

Tehtävien lainmukainen hoitaminen

Tuottamamme palvelut täyttävät kulloinkin voimassa olevien lakien ja viranomaismääräysten asettamat vaatimukset. Lainmukaisuuden toteutumisen seurantaa toteutetaan omavalvonnan, palvelujen tilaajien, viranomaisvalvonnan ja muiden sidosryhmien kautta saadun palautteen perusteella.

Tarkasteluajanjaksolla viranomaistarkastuksena suoritettiin kaikissa Iltatähden asumisyksiköissä työsuojelutarkastus aluehallintoviraston toimesta. Iltatähden saamat toimintaohjeet liittyivät mm. työterveyshuoltosopimuksen näkyvillä pitämiseen sekä henkilöstötilojen toimivuuteen (ruokailu- ja taukotilat ryhmäkodissa). Tarkastuskertomuksissa saadut toimintaohjeet on huomioitu ja mm. ryhmäkodin taukotilojen suunnittelu on aloitettu. Tarkastuksen yhteydessä suoritettiin henkilöstölle kysely työn psykososiaalisista kuormitustekijöistä. Iltatähden vastausten keskiarvo vastasi valtakunnallista vertailutietoa.

Sopimusten noudattaminen

Valkealan Iltatähden palvelutoiminnassa on mukana useita yhteistyökumppaneita. Käymme yhteistyökumppaneidemme kanssa yhteistyöpalavereita ja aktiivista vuoropuhelua puhelimitse ja sähköpostitse. Tarkastelujakson aikana merkittäviä muutoksia yhteistyötahojen kanssa toimimisessa ei ole ollut eikä keskustelujen tiimoilta ole tullut esiin toiminnan muutostarpeita.

Asiakaspalaute

Iltatähden asukkaat ja heidän läheisensä voivat antaa palautetta saamastaan palvelusta suullisesti, kirjallisesti tai sähköisesti. Asiakaspalautteita on tarkasteluajankohdan aikana saatu lähinnä suullisesti, ja palautteet sekä asukkailta että heidän läheisiltään ovat olleet sävyltään hyvin positiivisia. Lisäksi tarkasteluajanjaksolla järjestettiin kaikissa asumisyksikössä asukaskokoukset, joissa kartoitettiin asukkaiden toiveita niin virkistystoimintaan kun myös ateriapalveluun liittyen. Ateriapalveluun liittyvät toiveet toimitettiin palveluntuottajalle. Sosiaalista kanssakäymistä edistävän toiminnan suunnittelussa hyödynnettiin myös asukkaiden esittämiä toiveita ja ehdotuksia.

Läheltä piti- ja vaaratilanneilmoitukset

Läheltä piti -tilanteella tarkoitetaan vaaratilannetta, jossa tapaturman sattuminen on ollut lähellä, mutta henkilövahingoilta on vältytty. Kaikki läheltä piti – ja vaaratilanteet ilmoitetaan aina esihenkilölle ja ne kirjataan HaiPro-sovellukseen. Henkilökuntaa kannustetaan ilmoittamaan aktiivisesti edellä mainituista tilanteista, jotta palvelutoiminnan turvallisuutta voidaan arvioida jatkuvasti ja mahdollisiin ongelmakohtiin puuttua pikimmiten. Työnantajan velvollisuutena on huolehtia siitä, että tilanteet arvioidaan ja tutkitaan sekä mietitään keinot, joilla vastaavat tilanteet ehkäistään tulevaisuudessa. Iltatähdessä esihenkilöt käsittelevät HaiPro-ilmoitukset viipymättä ja ilmoitukset käsitellään tiimipalavereissa mahdollisimman pian.

Tarkasteluajanjakson aikana vaaratapahtumat liittyivät ensisijaisesti asukkaiden kaatumisiin. Yhdessä tapauksessa vaaratapahtumasta tehtiin ohjeistuksen mukaisesti ilmoitus myös hyvinvointialueelle. Kyseessä oli asukkaan aiheuttama vahinko toiselle asukkaalle. Tämän vaaratilanteen myötä parannettiin toimintaohjeistusta vastaavien tilanteiden varalle hyvinvointialueelta saatuja ohjeistuksia noudattamalla. Läheltä piti-tilanteet liittyivät ensisijaisesti lääkehuoltoon liittyviin tehtäviin. Ryhmäkodin lääkehuoneen sijaintia ja kokoa muutettiin pikaisella aikataululla, jotta lääkehuoltoon liittyviin tehtäviin on jatkossa riittävästi tilaa ja työrauha on varmistettu.

Henkilöstörakenne

Tarkastelujaksolla henkilöstörakenteessa on tapahtunut muutoksia niin avustavissa työntekijöissä, hoitohenkilöstössä sekä esihenkilötasolla. Pitempiaikaisia sijaisia on palkattu mm. opintovapaiden ja sairauslomien vuoksi. Avustavia työntekijöitä tarvitaan yhä enemmän tukipalvelutyöhön (siivous, ateriapalvelu, pyykkihuolto). Esihenkilötasolla tapahtui muutoksia eläköitymisen seurauksena.

Koulutukset

Tarkastelujaksolla järjestettiin työpaikkakoulutuksena erityisesti tukipalvelujen tuottamiseen osallistuville työntekijöille suunnattu Aseptiikka hoitokodin tukipalveluissa- koulutus. Lisäksi yksi Iltatähden hoitajista suoritti THL:n järjestämän RAI-kouluttajakoulutuksen, joka antaa valmiudet kouluttaa interRAI-arviointivälineistöllä tehtävää palvelutarpeen ja toimintakyvyn arviointia sekä interRAI-välineistöstä saatavan tiedon käyttöä iäkkäiden palveluissa. Lisäksi henkilökunnasta osallistuttiin aktiivisesti myös hyvinvointialueen järjestämiin RAI-koulutuksiin.

Henkilöstölle järjestettiin myös Hätä EA-koulutus, turvakävely ja pelastuspatjan käyttöharjoitus palvelukeskuksen tiloissa kaikille koulutusta tai kertausta tarvitseville Iltatähden työntekijöille.

XAMK:n Sosiaali- ja terveydenhuollon valvonta- ja omavalvontakoulutukseen osallistui Iltatähdestä kaksi esihenkilöä.